Diari Oficial de la Generalitat Valenciana


Sumari del DOGV 4683, del 03-02-2004 (2004/925)

RESOLUCIÓ de 21 gener de 2004, del president de l'Institut de la Petita i Mitjana Indústria de la Generalitat Valenciana, per la qual es regula el procediment per a la tramitació telemàtica de les sol·licituds presentades al programa de l'IMPIVA dirigit a donar suport a les activitats formatives de les entitats sense fi de lucre.
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/res/2004/01/21/(1)/dof/vci/html**

### Dades del document

Número de DOGV
:   4683

Data del DOGV
:   03-02-2004

Secció del DOGV
:   I. DISPOSICIONS GENERALS

Número del document
:   2004/925


Data del document
:   21-01-2004

Organisme emissor
:   Institut de la Petita i Mitjana Indústria de la Generalitat Valenciana (IMPIVA)

Tipus de document
:   Resolució

Anàlisi jurídica

 Descriptors 

:   * Institut de la Petita i Mitjana Indústria Valenciana
    * procediment administratiu
    * telemàtica

RESOLUCIÓ de 21 gener de 2004, del president de l'Institut de la Petita i Mitjana Indústria de la Generalitat Valenciana, per la qual es regula el procediment per a la tramitació telemàtica de les sol·licituds presentades al programa de l'IMPIVA dirigit a donar suport a les activitats formatives de les entitats sense fi de lucre. [2004/925]
  
PREÀMBUL
  
La Llei 30/1992, de 26 de novembre, modificada per la Llei 4/1999, de 13 de gener, de Règim Jurídic de les Administracions Públiques i del Procediment Administratiu comú, establix, en el seu article 45, que les Administracions Públiques impulsaran l'ocupació i aplicació de les tècniques i mitjans electrònics, informàtics i telemàtics per al desenrotllament de la seua activitat i l'exercici de les seues competències. Així mateix, reconeix als ciutadans la facultat de relacionar-se amb les Administracions Públiques possibilitant l'exercici dels seus drets davant elles, mitjançant la utilització de tècniques i mitjans electrònics, informàtics o telemàtics, atorgant validesa i eficàcia de document original tant als documents com a les còpies emeses a través dels mateixos, sempre que quede garantida la seua autenticitat, integritat i conservació i, si és procedent, la recepció per l'interessat, i també el compliment de les garanties i requisits exigits per les lleis.
  
També el Reial Decret 263/1996, de 16 de febrer, pel qual es regula la utilització de tècniques electròniques, informàtiques i telemàtiques per l'administració General de l'Estat i el Títol II del Decret 96/1998, de 6 de juliol, del Govern Valencià, pel qual es regulen l'organització de la funció informàtica, la utilització dels sistemes d'informació i el Registre de Fitxers Informatitzats en l'àmbit de l'administració de la Generalitat Valenciana, contemplen esta manera de relació entre les Administracions Públiques i els seus ciutadans en el marc del ple respecte de les garanties i requisits previstos en cada procediment.
  
En l'àmbit de la Unió Europea, la Comissió sosté la necessitat de l'establiment d'estratègies regionals per a potenciar l'anomenada societat de la informació dirigides a aprofitar al màxim la liberalització de les telecomunicacions, a afavorir el potencial de recursos humans, a promoure l'ús actiu de les tecnologies de la informació i de la telecomunicació i a promoure la igualtat en l'accés a estes.
  
S'ha considerat, al seu torn, que la incorporació de la signatura electrònica avançada, tal com es contempla en la Llei 59/2003, de 19 de desembre, de signatura electrònica i en el Decret 87/2002, de 30 de maig, del Govern Valencià, pel qual es regula la utilització de la Signatura Electrònica Avançada (LLETJA) en la Generalitat Valenciana, és el mitjà que introduïx majors garanties d'identificabilitat de l'òrgan que exercix la competència i del ciutadà intervinent, de confidencialitat de les dades, de restricció de la utilització i accés a les dades a les persones autoritzades i d'autenticitat, integritat i conservació dels documents, requisits tots ells exigibles per a la introducció de mitjans telemàtics en un procediment. Per tant, la necessitat dels ciutadans, les empreses i les Administracions Públiques de facilitar un apropament a través de les tecnologies de la informació fa imprescindible la regulació de nous procediments que facen efectius dits drets.
  
Un dels tràmits administratius que, dins de les competències de la Generalitat Valenciana, és susceptible de ser gestionat a través de tècniques telemàtiques és la presentació i tramitació de sol·licituds als programes d'ajuda gestionats per l'IMPIVA, de conformitat amb el que s'ha previst en la Resolució d'1 de desembre de 2003, del President de l'IMPIVA, per la qual es convoquen ajudes dirigides a donar suport a activitats formatives d'entitats sense fi de lucre.
  
Per tot això, dispose:
  
Article 1. Objecte i àmbit d'aplicació
  
1. És objecte de la present resolució establir el procediment per a la presentació de sol·licituds en el marc del Programa de Formació en la Indústria i Formació per a Emprenedors aprovat per la Resolució d'1 de desembre de 2003, del President de l'IMPIVA, per mitjà de la utilització de tècniques telemàtiques, i aprovar l'aplicació informàtica que la possibilita.
  
2. La presentació de les sol·licituds a través del procediment que es regula en la present resolució és de caràcter voluntari i alternatiu respecte de la presentació de la documentació als registres corresponents en les formes legalment previstes en dret.
  
Article 2 . Funcionament.
  
1. A través de la Unitat Registral Telemàtica de l'IMPIVA es podrà presentar qualsevol sol·licitud relativa al procediment indicat en l'article 1, amb les limitacions establides en la convocatòria, durant les vint-i-quatre hores del dia, sense perjuí de les interrupcions necessàries per raons tècniques, de les quals s'informarà en la pròpia unitat registral telemàtica. Així mateix, en casos d'interrupció no planificada en el funcionament de la Unitat Registral Telemàtica, es visualitzarà un missatge en el qual es comunicarà esta circumstància, sempre que siga possible.
  
2. Com a acreditació de la presentació de les sol·licituds que es realitzen per via telemàtica dirigides a l'IMPIVA, el propi sistema informàtic expedirà un rebut electrònic acreditatiu de la constància, en els assentaments registrals, de les dades següents:
  
- Número de registre d'entrada o d'eixida;
  
- Data i hora de presentació de la corresponent sol·licitud.
  
- Identificació de l'interessat o del seu representant, i de la persona o òrgan administratiu, entitat autònoma o entitat de dret públic receptor de la comunicació telemàtica; i
  
- Tipus de document i assumptes que es registren.
  
3. A estos efectes, totes les sol·licituds que es reben a través de la Unitat Registral Telemàtica de l'IMPIVA es registraran respectant l'orde temporal de recepció o eixida, i seran cursades sense dilació als seus destinataris per mitjans informàtics. Tots els assentaments quedaran ordenats cronològicament.
  
4. En aquells casos en què s'hi detecten anomalies de tipus tècnic en la transmissió telemàtica del document, la dita circumstància es posarà en coneixement del presentador del document pel propi sistema, mitjançant els corresponents missatges d'error perquè es procedisca a la seua esmena.
  
Article 3 . Autenticitat, integritat, confidencialitat, disponibilitat i conservació del contingut dels assentaments electrònics.
  
El sistema informàtic suport de la Unitat Registral Telemàtica de l'IMPIVA garantirà l'autenticitat, integritat, confidencialitat, disponibilitat i conservació dels assentaments practicats, mitjançant la utilització de la signatura electrònica avançada. En la remissió d'escrits, sol·licituds i comunicacions que es realitzen a través de la Unitat Registral Telemàtica de l'IMPIVA s'adoptaran les mesures de seguretat necessàries per a evitar la intercepció i l'alteració de les comunicacions, els accessos no autoritzats, i per a garantir la protecció de les dades de caràcter personal, d'acord amb el que s'ha disposat en la Llei Orgànica 15/1999, de 13 de desembre, de Protecció de Dades de Caràcter Personal i les disposicions que la desenvolupen.
  
Article 4. Dades personals.
  
La presentació de sol·licituds de forma telemàtica suposa la comunicació de les seues dades personals als òrgans administratius o entitats competents per a la seua recepció i tramitació.
  
Article 5. Condicions generals per a la presentació.
  
Podran presentar les sol·licituds a les quals es referix esta resolució, en nom propi o en representació d'altres, les persones que disposen del certificat d'usuari de la Signatura Electrònica de la Generalitat Valenciana, i d'aquelles altres reconegudes per la Generalitat en els termes previstos per la disposició addicional tercera del Decret 87/2002, de 30 de maig, del Govern Valencià, pel qual es regula la utilització de la signatura electrònica avançada en la Generalitat Valenciana.
  
Les persones que disposen de certificat usuari en els termes previstos en l'apartat anterior podran presentar sol·licituds per via telemàtica, en representació de terceres persones.
  
L'anterior no eximix de l'obligació d'acreditar la representació amb la qual s'actua en nom d'una altra persona a priori, o a requeriment dels òrgans administratius, d'acord amb el que s'ha disposat en l'art. 32 de la Llei 30/1992 de 26 de novembre. Per als actes i gestions de mer tràmit es presumirà la representació.
  
Article 6. Accés dels ciutadans
  
L'accés a la Unitat Registral Telemàtica de l'IMPIVA per a la presentació de sol·licituds es portarà a terme a través de la seua pàgina web: www.impiva.es.
  
Article 7 . Escrits i documents susceptibles de registre d'entrada.
  
Són susceptibles de registre d'entrada en la Unitat Registral Telemàtica de l'IMPIVA, les sol·licituds en les quals quede correctament identificat tant el remitent com el procediment al qual es dirigix.
  
Article 8 . Efectes de la presentació.
  
La presentació de les sol·licituds i escrits de conformitat amb el que es preveu en l'article anterior, tindran els mateixos efectes jurídics que les efectuades per la resta de mitjans admesos en Dret.
  
A este efecte, l'òrgan, ciutadà o empresa podrà acreditar la presentació de les sol·licituds en la Unitat Registral Telemàtica de l'IMPIVA mitjançant el rebut expedit per estes de manera automàtica.
  
Article 9 . Còmput de terminis.
  
1. A efectes del còmput de terminis, serà vàlida i produirà efectes jurídics, la data d'entrada que es consigne en el rebut expedit per la Unitat Registral Telemàtica de l'IMPIVA.
  
La Generalitat Valenciana, com a Autoritat de Segellat de Temps, garantix que la data i l'hora assignada en el rebut expedit per la Unitat Registral Telemàtica de l'IMPIVA és l'hora oficial que establix el Reial Institut i Observatori de l'Armada.
  
2. El que es disposa en esta resolució no altera el règim general de còmput de terminis en els procediments administratius previst en l'article 48 de la Llei de Règim Jurídic de les Administracions Públiques i del Procediment Administratiu Comú.
  
3. A estos efectes, la presentació efectuada en la Unitat Registral Telemàtica de l'IMPIVA en un dia inhàbil s'entendrà efectuada en el primer dia hàbil següent. Es consideren inhàbils els que tinguen la condició d'oficials a la Comunitat Valenciana.
  
DISPOSICIÓ TRANSITÒRIA
  
Única.
  
La present resolució regularà els procediments descrits en esta fins l'entrada en vigor del Decret de Creació del Registre Telemàtic i Regulació de les notificacions telemàtiques de la Generalitat Valenciana, sempre que en l'annex d'este s'arrepleguen com a procediments susceptibles de tramitació a través del Registre Telemàtic de la Generalitat Valenciana els ?Incentius IMPIVA en matèria de formació per a Associacions de la Xarxa IMPIVA i entitats'.
  
DISPOSICIONS FINALS
  
Primera
  
Es faculta el director general de l'IMPIVA per a dictar les disposicions i adoptar les mesures que considere oportunes per al desenrotllament i aplicació del que es disposa en la present resolució.
  
Segona. Entrada en vigor.
  
La present resolució entrarà en vigor el dia de hui, sense perjuí de la seua posterior publicació en el Diari Oficial de la Generalitat Valenciana.


Còpia Permalink ELI